b'\n_START_ARTICLE_\nHernesypressi\n_START_SECTION_\nKuvaus\n_START_PARAGRAPH_\nHernesypressi on ainavihanta, usein suorarunkoinen, yleens\xc3\xa4 noin 20 metrin korkeuteen kasvava havupuu. Tietyill\xc3\xa4 paikoilla se voi saavuttaa noin 50 metrin korkeuden. Latvus on kartiomainen ja suhteellisen avoin. Kaarna on punaruskeaa, s\xc3\xa4ikeist\xc3\xa4 ja hilseilee pitkin\xc3\xa4 suikaleina._NEWLINE_Lehdet ovat tavallisesti suomumaisia, ter\xc3\xa4v\xc3\xa4k\xc3\xa4rkisi\xc3\xa4 ja noin 3 millimetri\xc3\xa4 pitki\xc3\xa4. Ne ovat kiinnittyneet versoihin vastakkaisesti nelj\xc3\xa4ss\xc3\xa4 riviss\xc3\xa4. Versot lehtineen ovat litteit\xc3\xa4, yl\xc3\xa4pinnalta kiilt\xc3\xa4v\xc3\xa4n tummanvihreit\xc3\xa4, alapinnalta vaaleampia. Nuorilla yksil\xc3\xb6ill\xc3\xa4 on neulasmaisia, noin 6 millimetri\xc3\xa4 pitki\xc3\xa4 lehti\xc3\xa4. Er\xc3\xa4ill\xc3\xa4 viljelylajikkeilla on pysyv\xc3\xa4sti nuoren yksil\xc3\xb6n lehdet._NEWLINE_Py\xc3\xb6re\xc3\xa4t k\xc3\xa4vyt ovat pieni\xc3\xa4, 5\xe2\x80\x938 millimetri\xc3\xa4 halkaisijaltaan. Ne ovat aluksi vihreit\xc3\xa4 ja muuttuvat kypsyess\xc3\xa4\xc3\xa4n tummanruskeiksi. K\xc3\xa4vyiss\xc3\xa4 on yleens\xc3\xa4 kymmenen k\xc3\xa4pysuomua, viiten\xc3\xa4 vastakkaisena parina nelj\xc3\xa4ss\xc3\xa4 riviss\xc3\xa4. Jokaisessa k\xc3\xa4pysuomussa on 1\xe2\x80\x932 noin kaksi millimetri\xc3\xa4 pitk\xc3\xa4\xc3\xa4 siement\xc3\xa4.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nHernesypressi kasvaa luonnonvaraisena vain Japanissa lauhkean vy\xc3\xb6hykkeen kosteilla alueilla. Sit\xc3\xa4 kasvatetaan koristepuuna laajalti muualla maailman lauhkean vy\xc3\xb6hykkeen alueilla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nHernesypressi on laajalti k\xc3\xa4ytetty koristepuu, ja siit\xc3\xa4 on lukuisia v\xc3\xa4ritykselt\xc3\xa4\xc3\xa4n, kasvutavaltaan ja muodoltaan eroavia viljelylajikkeita._NEWLINE_Hernesypressin puuta k\xc3\xa4ytet\xc3\xa4\xc3\xa4n varsinkin Japanissa rakentamiseen, ja se on historiallisesti ollut hyvin arvostettua.'